Papersnake/gushiwen huggingface dataset:
后村来书有此心如珠有物蒙之之语芸居有诗再
胡仲弓（宋代）

男儿重意气，咄咄宁书空。
笑人愧邓禹，抵掌随臧宫。
信是心如珠，有物蒙其中。
非珠亦非物，点雪付炉红。
育王寺豆粥甚美与西山戒坛寺稷粥可称双绝
陈曾寿（清代）

育王寺里分豆粥，何似戒坛风味新。傥入山中径披薙，真能康济自家身。
和贾明叔秋晚见怀
陈师道（宋代）

陋巷少行迹，故人车马稀。
世情方汨没，吾道肯依违。
万叶迎风脱，孤云带月归。
独怜高义在，犹肯问柴扉。
和承旨学士喜资政侍郎休退五绝
宋祁（宋代）

翰墨班中推旧老，功名罢后得高眠。
钦风最有鳌山长，技癢思归不待年。
上张徐州
孟郊（唐代）

为水不入海，安得浮天波。为木不在山，安得横日柯。

再来君子傍，始觉精义多。大德唯一施，众情自偏颇。

至乐无宫徵，至声遗讴歌。愿鼓空桑弦，永使万物和。

顾己诚拙讷，干名已蹉跎。献词惟在口，所欲无馀佗。

乍作支泉石，乍作翳松萝。一不改方圆，破质为琢磨。

贱子本如此，大贤心若何。岂是无异途，异途难经过。
钱修亭前辈招同汪谨堂吴鸣佩李玉洲徐晋叔诸同年集香树斋看山桃花同用昌黎山石诗韵
陈浩（清代）

当杯不辞酒力微，看花莫待繁英飞。一年春事才过半，海棠未放山桃肥。

两株红白傍仙馆，竹深苔净尘埃稀。花开几度缺吟赏，念之不异渴与饥。

朝回日暮猥见召，同人下马轻款扉。是时云阴天宇低，风吹细雨烟霏霏。

移镫斜照愈妍好，绛纱作幔珠成围。花香雨气杳莫辨，但觉芳润浸人衣。

一杯酹花还共劝，脱略礼数忘拘鞿。夜深沉醉未忍别，折花满把冲泥归。
秋日游白云寺
柯辂（清代）

檀旃远出白云隈，邀友秋游策蹇来。竹径梵音传爽籁，石坛屐蹇印苍苔。

一帘花雨禅心静，半榻茶烟鹤梦回。瑟瑟疏林红叶下，暮鸦解客漫相催。
嵩山寻冯鍊师不遇
崔曙（唐代）

青溪访道凌烟曙，王子仙成已飞去。更值空山雷雨时，云林薄暮归何处。
定风波（咏丹桂）
丘崈（宋代）

月殿移根入帝乡。风流犹是旧时妆。猩血染成丹杏脸。浓点。郁金笼就赭衣黄。

浪说锦城元自少。不道。只今何啻五枝芳。试问司花谁是主。传语。且烦都与十分香。
暗香 尝蚧，为澹人赋
沈岸登（清代）

冷烟禁日，算未曾谷雨，春芽齐摘。箬叶轻籯，封裹银钩几程驿。

不数乌程小蚬，便生长江南谁觅。但记他阳羡先尝，诗句谩吟得。

擎出。九重陌。正一骑软尘，苑墙西侧。锦葵月夕。红定瓯圆露华拭。

翻恨山窗折鼎，辜负却、清溪溪碧。沸长泉催活火，任教脱帻。
和赵晦之司户三首
郑刚中（宋代）

吾子泽天潢，努力能自效。
诗句如春风，容易亦新巧。
简编多圣贤，要在谨相俲。
更愿观南山，其中藏雾豹。
寿李悦斋五首和三劳使尹使君韵
程公许（宋代）

国镇重双璧，宠光均一时。
姱修甘俗改忤，忠愤倚天知。
闻徵环急，难忘侧席思。
分明调鼎味，梅熟雨垂垂。
杂兴
张镃（宋代）

达士乐贫贱，本非沽激心。
岂真昧生死，而计乐浅深。
辛勤毕婚嫁，尘虑宁更侵。
高踪五岳游，乘风拟相寻。
游香山
佘世亨（明代）

地接宸光近，山高王气浮。青云连紫禁，白日照丹丘。

阁俯中原极，河分大泽流。出关行欲去，策马且夷犹。
芝产之五日有双莲生於东池亟往视之出水已二
郭印（宋代）

红幢翠盖插方池，中有骈花并一枝。
圣泽汪洋招瑞应，小臣蝼蚁岂能私。
颂古四十首 其四十
释守珣（宋代）

问处分明答处亲，青峰八字打开门。头头尽是吾家物，何必临歧更问津。
次韵答若虚秋官闻恤刑诏有作
李东阳（明代）

西曹忽枉恤刑诗，我在閒官亦自疑。正恐灾祥非独致，敢言繁简不同司。

心中自许神明鉴，笔底真看造化移。今日治安还有象，贾生痴泪莫深垂。
贫居自述 其十三
李孔修（明代）

春风送暖入书窗，病骨方苏喜向阳。店里赊来花酿酒，厨中擂烂米糊汤。

圣贤事业书千卷，君子生涯诗几行。名誉不彰人不识，食贫居贱也何妨。
鹊桥仙 张古齐送古铜研滴，书此为谢
刘敏中（元代）

乌瞻三足，蟾看＊腹。矫首惊虬突兀。走来便吸绣江波，却只是、突泓旧物。玄卿如故，毛生未秃。老楮犹堪一拂。此时才气＊谁先，看个个
出门
李复（宋代）

静僻懒慢久，烦喧厌入耳。
过客吐新谈，意况殊不美。
火炎几车薪，难救一杯水。
但坐问邻醅，余事莫挂齿。
送崇教大师回天台
阮思道（宋代）

碧云高价彻天涯，珪璧清无一点瑕。
双阙再承新雨露，三吴重赏旧烟霞。
水轩散味朝贤句，松院分尝御府茶。
闻说赤城终未见，画图何日寄京华。
韬光寺
岑霁（清代）

磴道盘纡上化城，松篁影里乱泉鸣。径堆黄叶行偏滑，钟过白泉声更清。

带雨秋潮归海静，盘空山势到江平。道人尚有烧丹处，认得当年旧鼎铛。
送刘通判二首
赵蕃（宋代）

射策今晁董，摛词昔左班。
题舆已最课，召节待遄颁。
鹏背九万里，龙媒十二闲。
除书看台阁，盛事耸荆蛮。
谢夏彦博知县惠落雁木并紫笋茶绿菜二首 其一
李石（宋代）

紫笋先期火未钻，绿芹犹及荐春盘。江湖别后浑忘味，忍把南烹累长官。
沁园春（庚子岁自寿）
陈人杰（宋代）

未省吾生，石室云林，金门玉堂。但吕公来说，风神清怪，甘公来说，寿禄高强。果若人言，自应年少，曳紫鸣珂游帝乡。何为者，更风尘牢落，岐路回皇。

替人缝嫁衣裳。奈未遇良媒空自伤。岂平生犹欠，阴功活蚁，从前未卜，吉地眠羊。岁晏何如，时来便做，但恐鬓毛容易霜。今休问，且揆予初度，满引金觞。
写心五首
方回（元代）

见恶巷伯嫉，闻善皋陶都。
空言非{衣中加八}挞，焉有赏与非。
君子定相忘，小人将见图。
口过信未免，心过吾实无。
浪自作臧否，了不关生枯。
龟壳爱鑽灼，何如伏泥途。
自述
刘奉世（宋代）

楚国中分后，东南世泽长。
发祥曾王父，磨勘成典章。
王父声益曾，主客尚书郎。
考庙绪丕顕，直鲠在岩廊。
历历一精白，敬事持人网。
顾维予小子，念释兹忽忘。
晴空丽皎日，清秋凛严霜。
金石磨不磷，松柏寒逾芳。
旦评犹足信，清议讵虚张。
梦寐滋洗涤，俯仰随否臧。
所值匪所思，盈亏理有常。
亨途无诡遇，偃蹇嘶骊黄。
谁能饵大药，百年身平康。
边馆逢贺秀才
马戴（唐代）

贫病无疏我与君，不知何事久离群。鹿裘共弊同为客，

龙阙将移拟献文。空馆夕阳鸦绕树，荒城寒色雁和云。

不堪吟断边笳晓，叶落东西客又分。
咏竹二首
袁燮（宋代）

去年种苍玉，今岁抽华簪。
初萌节已具，欲奋力未任。
雷风驱急节，滂沱三日霖。
箨龙不许蛰，倏起腾深林。
绕径初戢戢，空篱俄森森。
吾观植物性，惭长岁月深。
此君独超轶，生来气骎骎。
伟哉岁寒种，有此特达心。
大通久不作，进尺退复寻。
对此发幽兴，作诗因自箴。
玉台观（滕王造）
杜甫（唐代）

中天积翠玉台遥，上帝高居绛节朝。遂有冯夷来击鼓，

始知嬴女善吹箫。江光隐见鼋鼍窟，石势参差乌鹊桥。

更肯红颜生羽翼，便应黄发老渔樵。
水调歌头 小除夕
左锡璇（清代）

离合自今古，斩不断情关。东流流水不尽，何日复西还。

欲借吴钩三尺，扫净边尘万里，巾帼事征鞍。多少心头恨，清泪不胜弹。

酒樽闲，人影瘦，夜灯寒。不知今夕何夕，独醉不成欢。

人世悲欢不定，岁月一年已尽，无语倚阑干。风雨荒村夜，归梦到长安。
句
秦熺（宋代）

兢兢骄侈戒，誓不愧周官。
和晏相公乘舆宿殿致斋日巡仗遇雪
宋祁（宋代）

天京飞雪洒车装，九九清尘御路长。
斜影不迷宣曲骑，薄花才点羽林枪。
观边丽色含鳷鹊，盖外轻阴亚凤凰。
谁识宪驺巡趠盛，赐袍冲霰入林光。
题宋宣和池塘秋晚图
乾隆（清代）

鸂鶒双飞鹭拳独，秋塘位置雅相宜。
精思设使通为政，五国应无播越时！
得张助甫凉州书以二诗见寄时助甫已移江左二首 其二
欧大任（明代）

苜蓿成花酒作泉，龙沙何似鹭洲前。繁钦赋忆天山夜，王粲军还邺下年。

望阙星光回睥睨，渡江秋色满櫜鞬。知君不浅南楼兴，早晚烟波系客船。
春夜听雨
周大枢（清代）

东风吹不断，疏响入潇潇。酒醒镫初晕，人来梦未遥。

散春连远陌，润物到枯条。他日添新涨，留痕绿未消。
难后答和于鳞旧贻四首 其四
王世贞（明代）

何限乾坤事，归来汝自酬。振衣沧海月，摇笔岱云秋。

一字堪金石，孤城各斗牛。报书知健在，不必泪潜流。
经筵进讲周易
玄烨（清代）

桂宫仙仗启，兰殿讲筵开。朝士鸣珂集，词臣执简来。

天苞宣一画，人极位三才。待抉羲文秘，羹墙日几回。
听查八十弹琵琶
王稚登（明代）

查翁琵琶天下闻，奇妙不数康昆仑。
六月虚堂发清响，泉鸣木落浮云昏。
人言琵琶出胡族，君今弹之戛哀玉。
边雨夜裂交河冰，朔风秋折穹庐竹。
沙漠呼鹰雪未干，混同吹角波新绿。
繁声乱指隔屋听，贺兰秋高山雾青。
冒顿按歌娇学鸟，燕支奏乐碎如星。
萧萧杨柳落羌管，滴滴蒲柳泻玉瓶。
有时闲缓未促柱，谷幽人寂风泠泠。
我闻桑门段和尚，此技从来称绝倡。
寥寥旷代法不传，清江白月空惆怅。
红箫玉笛清可怜，君言听之如蜩蝉。
十八庐阳遇钟二，寻师不惜黄金钱。
艺成弹向锦筵上，商哀羽烈悲青天。
长安绣陌知名遍，春风夜醉芙蓉院。
翠黛人人乞谱传，朱门日日开尊燕。
司马青衫泪泣珠，明君紫塞沙吹面。
秋色侵衣铁拨消，寒烟湿指檀槽变。
古来能事惟贵精，一艺可以垂芳名。
山阳三弄桓伊笛，缑岭千年王晋笙。
君今此曲掩前古，恍惚变化真希声。
余也江湖好奇士，挟策走马咸阳京。
正逢天子射蛟日，奇文落落无所成。
学书学剑白日暮，短裘高帽吴王城。
愿从君受调指法，烧灯夜读《琵琶行》。
望庐山
钟崇道（明代）

一望庐峰紫翠丛，荒祠古刹莽云中。钟声远听何人至，诗社遥看此日空。

白鹿去时春不尽，玄猿啼处月偏浓。胜游我亦心偏壮，肯为浮名逐短蓬。
送祖道师赴长江
王灼（宋代）

山林与城市，何地非隐沦。
子意亦易败，径投寂寞滨。
楞严有奥章，诗为识者陈。
归思落烟艇，尚及秋风新。
诉衷情·东风杨柳欲青青
晏殊（宋代）

东风杨柳欲青青。烟淡雨初晴。恼他香阁浓睡，撩乱有啼莺。
眉叶细，舞腰轻。宿妆成。一春芳意，三月和风，牵系人情。
杂诗三首
王维（唐代）

家住孟津河，门对孟津口。
常有江南船，寄书家中否。

君自故乡来，应知故乡事。
来日绮窗前，寒梅著花未。

已见寒梅发，复闻啼鸟声。
心心视春草，畏向阶前生。
寒食江上
吴鼎芳（明代）

春波绿浼浼，江南去江北。
风生浦口花，蒲帆缓无力。
燕子乍归来，游丝恼寒食。
寒食客思家，残阳吊容色。
和智伯绝句 其三
谢逸（宋代）

黄四娘家花有声，杜陵野老最关情。恐遭江上春风恼，岂是哦诗太瘦生。
偈颂九首 其二
释玿（宋代）

五五二十五，乖龙不为雨。沙石欲生烟，稻麻将槁死。

山僧有个七字顶轮王陀罗尼，能破龙宫。开蛰户，斥雷师，驱电母，布慈云而洒甘露。

唵苏噜悉哩苏噜。
留别袁伯长待制凌德庸少监周南翁待制诸公三绝句 其三
陆文圭（元代）

狞狞虎豹守天关，月殿蟾宫不可攀。归路春风无限好，一声啼鸟破青山。
口号 其二
刘跂（宋代）

面目已凭诗寄去，笑谈须待自将来。香泉不煮双金榼，候取归人趁菊开。
江上舟中
廖行之（宋代）

京尘无奈染征衣，况是南宫逐客归。
后夜子陵台下去，只应惭愧钓鱼机。
泊湖头
俞德邻（宋代）

潦翻川蓊匌，烟霭树模糊。小艇时呼客，龙游酒试沽。
彩霓亭
梅尧臣（宋代）

高出岭头树，俯窥城下溪。
半山飞急雨，举手弄晴霓。
旷望已无极，万缘都与齐。
自嗟来独晚，征棹苦言西。
偈二十四首 其十五
释守卓（宋代）

云从龙，风从虎，大地谁言无寸土。三阳肇处布新春，明明独露乾坤祖。

谁知毗耶老病翁，默尔忘言善谈吐。不落四句彻三玄，还他一二三四五。

报尔栴檀林下人，应时纳祐还知否。收来横骨暗中抽，放去随群作水牯。
送李成叔归峡江兼简萧懋德
王庭圭（宋代）

平生未见嵇中散，野鹤轩昂识季昆。江表今无耆旧在，中郎尚有典刑存。

螺川汗炙书千卷，玉涧船归酒一樽。独羡冰清萧处士，通家能入李膺门。
留别梅和胜侍郎
张扩（宋代）

平日寄声天一方，那知岁晚屡登堂。百年已负几樽酒，一夜各添新鬓霜。

尘里著身空岁月，笔间应俗漫文章。门庭未觉千里远，会有书来细作行。
何正言母安人挽诗
洪咨夔（宋代）

凤采生丹穴，萤光聚绛帏。
两登黄甲去，一佩皂囊归。
萱老悲方切，兰枯梦又非。
青山秋寂历，客泪不胜挥。
栀子花 其四
梁以壮（明代）

花气当帘未寂岑，客边无梦夜沉沉。不须结实成凉药，已解平生郁结心。
挽汤参议 其三
刘宰（宋代）

妇党君推重，乡评我弃馀。共嗟身计拙，直与世缘疏。

种竹沿修陇，栽花傍小渠。南园重回首，浓绿上畦蔬。
呈许使君 其二
杨公远（宋代）

蒙泉清彻底，更不著纤尘。滕阁曾逢月，花屏又遇春。

采芹尊秀士，拔薤抑强民。祇恐芝泥召，催归侍紫宸。
奉答内兄希叔诗 其四
陆厥（南北朝）

书记既翩翩，赋歌能妙绝。相如恧温丽，子云惭笔札。

骏足思长陂，此车畏危辙。愧兹山阳燕，空此河阳别。
和所盘阑字韵
丘葵（宋代）

遥想山斋客梦阑，朔风吹鬓怯栏干。
黄花句裹空相忆，青镜朝来独自看。
绝似东坡来海上，胜犹贾岛渡桑乾。
木奴千树何须问，怀抱时因骥子宽。
雨后书怀
舒邦佐（宋代）

策策西风两鬓秋，瘦藤独倚思悠悠。
送凉小雨勾牵睡，泼面新醅断送愁。
涉世已经三折臂，浮生空白一分头。
流行无坎止随天，且著烟蓑上钓舟。
拟唐塞下曲九首 其七
李昌祺（明代）

塞马啸悲风，旌旗惨澹中。卫青持左钺，李广在前锋。

壮士俱亡命，朝廷重论功。将军承宠诏，天子锡新封。
三韵杂咏七首 其二
李若川（宋代）

斯人异好恶，是非汩真情。鹅有翅莫飞，蛇无足能行。

世事亦如此，未可一概评。
红梅图
刘珝（明代）

天生本是冰霜姿，缟衣不受纤尘缁。何事东君厌清素，一宵幻出珊瑚枝。

园林陡觉春意别，千株万株飞红雪。莫怜醉骨已如泥，要使丹心常似铁。
浮梁秋晓书事三首 其一
洪焱祖（元代）

竟日风兼雨，荒山坐复眠。收心葬书窟，飞梦入诗天。

宁戚歌牛下，昌黎拜马前。卿当用卿法，我懒觉犹贤。
建隆乾德朝会乐章二十八首 其三 又六变。
郊庙朝会歌辞（宋代）

螭阶聊载笔，纪瑞轶唐虞。丹凤仪金奏，黄龙负宝图。

群材薪棫朴，仁政煦蒲卢。荡荡巍巍德，豚鱼信自孚。
赠阎德夫参议
曾几（宋代）

阎公才气人无敌，列星官曹声藉藉。
青云垂上却回头，笑说乡藉富泉石。
问君功业男儿事，禹重寸阴轻尺璧。
及身强健不勉旃，汲汲东皋恐非策。
答云种木须十年，种得成阴已头白。
是以江滨五亩园，拄杖芒鞋日经画。
即今台榭数十处，花竹谁能计千百。
是中便足了一生，颇觉轩裳总无益。
我闻此语为惊叹，耆境之间真迫窄。
元无三径可就荒，乃知贫过陶彭泽。
想君舒啸东皋上，不但渊明心莫逆。
神交又得王无功，一饭何尝留俗客。
未妨献纳云台表，著绣昼行寻履迹。
会当称是好林塘，门对诸峰一区宅。
即事十绝
刘克庄（宋代）

战士不解甲，于今四十年。
尖量太仓粟，烂铸水衡钱。
送人归南中
张蠙（唐代）

有家谁不别，经乱独难寻。远路波涛恶，穷荒雨雾深。

烧惊山象出，雷触海鳌沉。为问南迁客，何人在瘴林。
论语绝句一百首
张九成（宋代）

日月光明满六虚，奈缘蒙瞽以为无。
试教借问傍人看，可是吾曾隐尔乎。
梦裴相公
白居易（唐代）

五年生死隔，一夕魂梦通。梦中如往日，同直金銮宫。

仿佛金紫色，分明冰玉容。勤勤相眷意，亦与平生同。

既寤知是梦，悯然情未终。追想当时事，何殊昨夜中。

自我学心法，万缘成一空。今朝为君子，流涕一沾胸。
夜宿青原寺感怀
文天祥（宋代）

松风一榻雨萧萧，万里封疆夜寂寥。
独坐瑶琴悲世虑，君恩犹恐壮怀消。
九月客至齐云山登高用东泉韵二首 其二
郑廷鹄（明代）

十里招寻湖上行，湖光山色近人明。到来云谷花频插，莫厌龙池酒数倾。

木杪寒猿窥旧窟，瓮头秋蕨露新茎。哨壶枉矢能娱客，潦倒谁知更解酲。
新林驿女吟示欧阳训（生飞虫）
佚名（唐代）

月明阶悄悄，影只腰身小。谁是鶱翔人，愿为比翼鸟。
溪水
王守仁（明代）

溪石何落落，溪水何泠泠。坐石弄溪水，欣然濯我缨。

溪水清见弄，照我白发生。年华若流水，一去无回停。

悠悠百年内，吾道终何成。
术士求书往横山复以诗赠
金履祥（宋代）

钱君杖履到横山，为我传声谈话间。
术动诸君应一笑，不教垂橐怨空还。
秋日病寓江城丰翠园
钮琇（清代）

绿阴孤阁晚来登，极目风烟望几层。万堞暮云寒戍鼓，一江秋雨暗渔镫。

思归菊已荒彭泽，病渴人还卧茂陵。欲向君平问出处，浮沈身世总难凭。
桃花
韩淲（宋代）

秦外市尘吹不到，独看流水种桃花。春红片片飞时候，动影垂光是落霞。
送琴遂还楚东
方岳（宋代）

一生坐与蛇添足，万事不如龟缩头。
亦笑军持太多事，孤桐自了月明秋。
丙子纪事
唐泾（宋代）

才结岁寒盟，归来诧太平。
阁中呼尚父，殿下狎门生。
着手营三窟，回头失两京。
闻今不闻古，咄咄诡知兵。
致斋雨中寄王彦祖 其一
刘攽（宋代）

倚城乔木半参天，雨过交流百道泉。始觉太常斋不恶，秋风静里雨萧然。
迟月
梅尧臣（宋代）

迟月月已上，清光在高木。
未能照我庭，团团隔东屋。
西窗与弟侄戴时芳酌酒
陈著（宋代）

一檐晴色好相陪，可意人能几度来。
便觉酒香随意动，共将书气拓尘开。
有生盍作无生看，未晚何妨到晚回。
安得分时皆是趣，停云归鸟亦悠哉。
天香 龙涎香
李良年（清代）

截竹声收，啖花唇滑，探珠试约同去。远市浮银，长鱼漾渌，掠取梦中铅露。

轻圆才印，尽麝水、兰芬同炷。依旧难驯心性，濛濛吹作烟雾。

脂盒粉奁曾伍。小鬟携、画屏遮处。箫局横陈付与，萦回千缕。

今日篆痕重袅，叹雨绝、云垂渺无据。须草平铺，欲熏还住。
元宵雨十六日晴二首
李洪（宋代）

每恨元宵雨，收灯遽喜晴。
喧阗虽倦逐，勃窣漫徒行。
入夜寒无赖，随人月有情。
旅怀忘晤赏，拥鼻有诗成。
送王补之行风忽作因题四句于舟中
王安石（宋代）

淮口西风急，君行定几时。故应今夜月，未便照相思。
颂七贤女游尸陀林
释文礼（宋代）

七珍八宝任君需，三物从来的是无。
若向无中拈得出，不须见佛问何知。
次韵跂蹈山行
刘挚（宋代）

舟伏盘涡傍浅沙，北风寒日气清嘉。初从矶口询渔舍，渐入云清问酒家。

万里欲飞愁若絮，小炉危坐眼生花。筋骸养作衡山力，坐拥肩舆听噪哗。
萧参政挽诗二首
王炎（宋代）

东府才登用，南园即退藏。
不欺身自正，无欲气能刚。
士共悲梁坏，朝应惜鉴亡。
臧孙宜有后，世出甲科郎。
凤栖梧（寿外舅）
廖行之（宋代）

破腊先春梅有意。管邻年华，总在清香蕊。不逐浮花红与紫。岁寒来寿仙翁醉。

衮衮诸公名又利。谁似高标，摆却人间事。长对南枝添兴致。尊前好在三千岁。
表忠观
释法照（宋代）

钱王古庙锁莓苔，华表秋深鹤不来。
昨夜石坛风露重，凌霄花落凤仙开。
浣溪沙（檐卜）
杨泽民（宋代）

原上芳华已乱飞。林间佛日却晖晖。一花六叶殿春归。

身外色晖空荏苒，鼻端消息正霏微。禅林曲几坐忘时。
十月初五日自白门之丹阳宿于驿亭中是夕风雪大作
张侃（宋代）

辗转耿不寐，青灯遥夜阑。关河千里远，风雪一窗寒。

旅食腰围减，征鞍髀肉酸。想知双鹤发，朝夕望平安。
戒同生
王浩（清代）

端任一世豪，脱去未半岁。长男方十龄，同生其小字。

携之学校中，后死命吾辈。宵来极不佳，恶睡湿床被。

问以了未羞，俯首笑不对。呵扑我何忍？抚视空陨涕。

伤哉爱与恩，此局岂常在？更过数十年，吾汝皆在外。

及兹自勉力，尚可奋前载。同来吾戒汝，此事不可再。

今去分枣栗，吾决为汝讳。
次韵苏公西湖观月听琴
陈师道（宋代）

清湖纳明月，远览无留云。
人生亦何须，有酒与桐君。
自醉宁问客，一樽复一樽。
平生今不饮，意得同酣醺。
清言冰玉质，坏衲山水纹。
殚精有後悟，畜耳无前闻。
潜鱼避流光，归鸟投重昏。
信有千丈清，不如一尺浑。
山馆观海棠作二首 其二
朱熹（宋代）

春草池塘绿，忽惊花屿红。乱英深浅色，芳气有无中。

置酒宾朋集，披襟赏咏同。若非摹写得，应逐綵云空。
公无渡河·公无渡河
黄简（宋代）

公无渡河，公无渡河，
止公不已将柰何。九渊喷雪舞馋鳄，
百里吼雷翻怒鼍。平地往往犹风波，
况此瀰漫秋水多。
黄侍郎元章题处士何熙绩所居曰肥遁熙绩又结生墓而铭之予题其墓曰大归遗之诗焉
曾丰（宋代）

圭荜逸民宅，羊鹑处士衣。人才于古有，天命与时违。

初不厌肥遁，终何辞大归。初终两题目，君自一其机。
次韵如岳惠茶
陈著（宋代）

槐窗梦断凤团香，松涧分来雀嘴尝。
句引清风发吟兴，与师意思一般长。
厅前柏
苏辙（宋代）

穉柏如婴儿，冉冉三尺长。
移根出涧石，植干对华堂。
重露恣膏沐，清风时抑扬。
我老不耐寒，怜汝堪风霜。
朝夕望尔长，尺寸常度量。
知非老人伴，可入诸孙行。
想见十年後，檐前蔚苍苍。
人来顾汝笑，诵我此诗章。
酬虑宗说见始
连文凤（宋代）

我有离别肠，一日回百周。
流光日以迈，离别何时休。
仓庚求友声，朝莫鸣相酬。
暖风老麦熟，秀野新阴稠。
美人隔吴树，皓月明苏州。
相望倚寥廓，孤怀抱绸缪。
郁志不得语，愁思纷如抽。
遐想江湖人，长作鸥鹭俦。
雨花落笔床，水芳萦钓舟。
赠我锦绣篇，坐之芰荷洲。
好语尉心曲，喜色栖眉头。
君子怀友生，小人徇俗流。
颓波日靡靡，恶风声飕飕。
喧啾乱孤皇，舞跃沸群鳅。
抚景发浩欢，举觞不成讴。
自顾蒲柳衰，敢望桑榆收。
一生犹转蓬，百年如传邮。
聚会苦不恒，浩荡宜纵游。
拍浮酒在船，枕籍糟成丘。
一醉乐陶陶，千古空悠悠。
愿从虑博士，盘礴仙家楼。
偶作
陈天麟（宋代）

蹇步青云晚，疏慵白发多。
生涯聊尔耳，功业定如何。
坐与此君语，谁携欢伯过。
向来湖海气，老矣付烟波。
三日临水诗
徐广（魏晋）

温哉令日，爰豫爰游。兴言命驾，寄欢回流。
采葛行
鲍溶（唐代）

春溪几回葛花黄，黄麝引子山山香。蛮女不惜手足损，

钩刀一一牵柔长。葛丝茸茸春雪体，深涧择泉清处洗。

殷勤十指蚕吐丝，当窗袅袅声高机。织成一尺无一两，

供进天子五月衣。水精夏殿开凉户，冰山绕座犹难御。

衣亲玉体又何如，杳然独对秋风曙。镜湖女儿嫁鲛人，

鲛绡逼肖也不分。吴中角簟泛清水，摇曳胜被三素云。

自兹贡荐无人惜，那敢更争龙手迹。蛮女将来海市头，

卖与岭南贫估客。
上庸
张嵲（宋代）

天将层嶂限中原，兽状禽心类百蛮。
横木架桥来渡水，搴茅茹火去烧山。
寻巫问事看龟意，带穗收禾御岁艰。
非是投荒魑魅侣，时清犹赖可东还。
铜瓶簪梅
杨公远（宋代）

梅花点点自清真，雪虐风饕苦且辛。
白玉堂开虽是贵，古铜瓶浸亦非贫。
爱渠夜写灯前影，类我时挥笔底春。
雅趣有谁能领会，华光已后更无人。
鼓笛令
朱敦儒（宋代）

纸帐绸衾忒暖。尽自由、横翻倒转。睡觉西窗灯一笺。恰听打、三更三点。

残梦不须深念。这些个、光阴煞短。解散缰绳休系绊。把从前、一笔句断。
霜叶飞 寄迟儿海上
沈昌眉（清代）

霜摧风卷辞枝去，东西各自分散。题诗好趁御沟流，流播人间遍。

怕只怕、残红片片，落茵堕溷无人管。只仰树添薪，缚帚扫阶除，怜取蠹文虫篆。

回忆旧日门前，绿荫如幄，先生五柳为伴。洞庭秋至水微波，犹向凉飙战。

断不料、寒砧敲断。这般身世飘零惯。怪何来，停车者，还指吴江，艳称枫岸。
赠詹生谒徐径坂
赵汝腾（宋代）

贤哉二生，不远千里。
瞻彼径坂，今之泗水。
予诗为容，有进无止。
非殷洪乔，乃互乡子。
送刘金部三首
李新（宋代）

七里亭中酒满樽，野梅疏淡月黄昏。
可怜白屋西南士，占得青春雨露恩。
千载誓言飞将种，一生归报豢龙孙。
年来佩剑人相笑，宁立孤风昼掩门。
谗龙
韦骧（宋代）

退之昔日谗风伯，今日吾友谗应龙。应龙闻之两耳卓，急卷海水飞长空。

阴云曀曀为后先，变化赫日成昏曚。田间槁穗有生意，虢子属纩卢医逢。

望霓万口动一喜，往往备赛求豜豵。顷之气象复舒霁，飘洒尚不遭溟濛。

龙乎奚尔不努力，遽若有禀还收踪。天岂虐斯民，不欲为年丰。

林林未必皆咎戾，必有任责当其凶。蕲君勿龙谗，谗龙非无从。

旱乾水溢各有召，应答不谬如洪钟。昭昭之鉴明且威，讵敢旷久而忘功。

一欲窃弄权，霶霈私群农。震怒起旋踵，菹醢灾谁躬。

慎无凝土像夭矫，昼夜狂舞青衣童。精诚修警感毕听，朝暮膏泽盈寰中。
剡溪幽居
李易（宋代）

胜绝剡溪边，巢枝度半年。燕回衔落絮，鱼涌接飞泉。

丹鼎山头气，茶炉竹外烟。幽居己成趣，佳句若为传。
偈
智常（唐代）

无端起知见，著相求菩提。情存一念悟，宁越昔时迷。

自性觉源体，随照枉迁流。不入祖师室，茫然趣两头。
送徐天隐判官
毛滂（宋代）

齐王未知瑟，吴犬终怪雪。
越游售章甫，念子当折阅。
一鸟岂无年，百计但有舌。
西风吹晓波，晨景散文缬。
嘈嘈双橹鸣，万里欲俄瞥。
江山真可人，得酒慰愁绝。
咄咄无足云，与子男儿别。
游仙诗十九首 其十七
郭璞（魏晋）

翘首望太清，朝云无增景。虽欲思灵化，龙津未易上。
发安州作
张耒（宋代）

积雨陂塘秀，南风蒿艾肥。
乌犍立横陇，白鸟下深畦。
云木叫杜宇，晓林啼竹鸡。
平生倦游兴，赖有浊醪携。
行迈杂篇六首
黄庭坚（宋代）

满院青杨吐白绵，未多柳絮解漫天。
野人岂会断优劣，只问床头沽酒钱。
巴岭
张至龙（宋代）

处处柴门掩半边，莺啼绿树隔炊烟。
竹梯闲倚柔桑畔，定是人家蚕正眠。
西湖寓次得云间张文敏墨梅册子欣然成诗十首 其六
沈梧（清代）

写出天然韵，恍疑月下仙。却教闲鹤守，恐有俗人怜。
元旦早朝
孙勋（明代）

绛阙双瞻碧玉空，衮衣遥拜紫宸宫。瑞光总映千门曙，淑气同看万国丰。

禁柳厚笼仙掌露，炉烟轻散御帘风。幸随簪笏称华祝，忽睹云车驾六龙。
自咏绝句
陆游（宋代）

双鬓萧条失故青，躬耕犹得养余龄。
明时恩大无由报，欲为乡邻讲孝经。
五月七日南堂见杨花
周紫芝（宋代）

柳深何处可藏鸦，窗绕长廊绿暗纱。造物惜春知有意，薰风时一度杨花。
司空相公挽歌
王禹偁（宋代）

执礼身虽退，思贤宠未衰。
垂行三入命，遽逼九原期。
本末皆书史，功名别树碑。
须知文集里，全似白公诗。
雪中忆昔五首
方回（元代）

忆昔凌晨泛雪湖，明天净地一尘无。
略闻倩盼歌金缕，尽耸清扬倒玉壶。
屡造庙朝终摈逐，偶登名第自囚拘。
即今忍索梅花笑，死徒流离足叹吁。
感秋
丁蓉绶（清代）

西风挟愁来，一岁一相侵。引手掬秋意，浩旷不可寻。

胡为愁因依，苍然与之深。得非缠缚怀，乘此萧飒音。

倾膏入尘缘，迫使煎其心。静思了能悟，百虑澄孤襟。

君看中天月，万里云无阴。
已过吴江阻风上湖口二首
杨万里（宋代）

五日姑苏一醉中，醉中看尽牡丹红。
阻风只怕松江渡，过了松江却阻风。
玄珠歌 其十一
张果（唐代）

凡情激浊污天门，岂识玄珠性命根。生处莫令流浪去，当时清净不迷昏。
秋后雨
汪克宽（元代）

楚东五月天无云，日光流金百草焚。
南风吹山彭蠡涸，稻畦草草占龟文。
木郎无神龙不起，牲牢熏燎徒纷纭。
梧桐一叶炎官老，雷车辘辘天瓢倒。
陂池泛溢失高低，万穟青黄发枯槁。
白发田翁半忧喜，却怜久雨禾生耳。
磨镰欲获泥溅胸，累日阴霾黑千里。
何时木德守三星，五风十雨歌升平。
西泠小立即事二首 其二
周密（宋代）

桂风兰露晚阴清，远翠空濛去鹭明。一叶扁舟一弯月，白荷香里听蝉声。
好事近·记紫极真人
佚名（宋代）

记紫极真人，前日是他生日。颍水有兹风骨，弥诞当今夕。等闲来现宰官身，任凫飞双舃。治狱阴功多少，是长生妙术。
句
赵必范（宋代）

卜岁聊凭六壬课，有生未识五辛盘。幸有渔樵同此乐，苦无车马自相諠。

几点飞花芳径雨，一双新燕荻帘风。茭白生苗藏蛤地，桑黄含椹浴蚕天。
宿华严寺
陆游（宋代）

夜宿华严寺，人扶到上方。
唤僧同看画，避佛旋移床。
小雨不成雪，烈风还作霜。
锺残灯渐暗，趺坐默焚香。
再次交代韵四首
陈造（宋代）

昔夸石廪祝融堆，劣见人家画轴开。
坐挹高寒吾愿足，此行似为此山来。
龙眠居士画十六大阿罗汉赞 其十六
李纲（宋代）

岩谷窈窕，林芿扶疏。瀑布淙射，蛇虫之居。衲帔蒙头，安然入定。

孰能出之，其独也正。
景德以后祀五方帝十六首 其十 送神用《高安》。
郊庙朝会歌辞（宋代）

土德居中，方舆配位。乐以送神，式申昭事。
冬晴
文天祥（宋代）

北国天寒少，南方地气来。
年光如箭去，世事正轮回。
可怪新祈雪，相思久别梅。
夜阑灯坐暗，独自拨残灰。
过白水
梅尧臣（宋代）

下马独怀古，翛然临渡风。
真人去来久，流水自无穷。
雨阔沙痕涨，湾平野色通。
曾兴汉家业，今与百川同。
答及甫和 其一
洪咨夔（宋代）

束发读连山，端倪识乾坤。欲辨南北戒，须窥越胡门。

藏书探禹穴，乘槎穷灵源。平生蓬矢志，到处屐齿痕。

脚方西湖脱，眼已青丘吞。长风一苇航，急浪万里奔。

易艬溯月峡，讯程指新繁。江行大玉篆，星垂小铜浑。

风俗异东吴，气候如南恩。青壁拔地起，黄流从天翻。

身随五两动，命恃百丈存。山灵迎我来，林影罗旌幡。

川妃导我去，涛声合钟埙。蛟龙蛰渊底，虎豹潜崖根。

间逢偓期语，尽辟夔魍魂。有祠扁汶川，倚山坐平原。

已绝白狗渡，尚望黄牛蹲。要神楚怀糈，赉福鲁致糈。

力护重险济，兆应匪寇婚。欧以异梦纪，苏以定分论。

君诗班其间，压倒白与元。短窗箬叶蓬，浊酒椰子尊。

肯来共吸鲸，有味过解鼋。磴藓挹晓润，岩葩借春温。

郊丁趁虚集，滩户射利喧。巢云屋鳞鳞，锄月坡反反。

棕花荐甘芳，竹枝写辛酸。是中有佳趣，所在留行轩。

胸次饫壮观，笔端快孤骞。一朝簿书来，能令目眵昏。
自桃川至辰州绝句四十有二
赵蕃（宋代）

咫尺青山晓未分，旋开还吐尚纷纷。
烟云变态有如此，安得斯奇付大文。
二月二十一日清明如樵展扫 其四
霍与瑕（明代）

野鸟歇芳晨，黄莺失暮春。云深偏足雨，雷细不惊人。

峻壁存三户，穹岩绝四邻。到时近昏黑，衣袂湿纷缤。
浣溪沙
曹组（宋代）

柳絮池台淡淡风。碧波花岫小桥通。云连丽宇倚晴空。

芳草绿桥人去住，短墙幽径燕西东。梦条弄蕊得从容。
小游仙（十首）
桑悦（明代）

浮鹄山深尽水仙，席红似向火中眠。
春闲置酒邀龙女，新截珊瑚造海船。
塞下曲
司空曙（唐代）

寒柳接胡桑，军门向大荒。幕营随月魄，兵气长星芒。

横吹催春酒，重裘隔夜霜。冰开不防虏，青草满辽阳。
水龙吟
沈宜修（明代）

空明击碎流光，回肠一霎难寻旧。芳华消尽，凉蟾何意，半垂疏柳。

飞叶恨惊，凝云愁结，重重还又。怆秋宵寥廓，夜虫凄楚，伤心几回低首。

盼望音容永绝，断肠祗剩文如绣。横烟拂■，征鸿将度，月寒花皱。

斜日衔江，围山欹陌，昔年时候。痛而今、泪与江流，总向西风同奏。
杀虎行谢宜兴赵大夫惠虎皮虎腊虎睛
刘宰（宋代）

君不见阳羡周将军，射杀南山白额虎，
千古万古声流闻。又不见宜兴赵大夫，
南山三十有六虎，令行杀取无复馀。
一虎昔何少，三十六虎今何多。
虎多人不患，所患政之苛。
苛政减人门，猛虎戕人命。
择祸莫若轻，泰山之人论已定。
大夫性高明，下令走风雨。
所知在田里，了不见台府。
既令民免政之虎，又民民除虎之苦，
四境之民歌且舞。或云杀虎太伤和，
胡不令渠自渡河。我闻此言笑且呵，
大夫尤民尤，岂必限吾士。
不然邻国以为壑，信也白圭愈于禹。
古阳羡，今宜兴。
大夫邑之主，将军邑之民。
主宾多寡事不同，千古万古同清芬。
纪梦
连文凤（宋代）

薰风一榻卧南窗，无事萦心暑亦凉。
半夜忽生乡土梦，屋前屋后荔枝香。
观宝林塔张灯次胡瑗韵
秦观（宋代）

飞来峰上塔，然蜜奉慈观。
互照三山冢，分辉七宝栏。
势擎金界三，影蘸玉奁寒。
次第边烽举，高低祭烛攒。
虹旌排阵堞，火伞御灵官。
魏乘珠千颗，隋帆锦万端。
华敷连藏海，光集匝宫坛。
冏冏连青昊，荧荧逼翠峦。
月卿秋抒思，星将夜濡翰。
继听钧天奏，尤知属和难。
古诗
刘过（宋代）

凉生几砚窗未糊，秋风射入如相呼。床头吴钩作龙吼，便欲乘此捣穹庐。

丈夫诗胆如斗大，摩挲笑与歌楚些。生平柔肠作铁坚，挑尽寒灯拥襟坐。

撞钟打鼓天欲明，鸦未知晓鸡先惊。夜来有雨不须问，听取窗前蕉叶声。

老僧惯閒定较可，山色朦胧半烟锁。玉簪委地怕禁持，消息雨中弹指过。

前回十日得一晴，远山松桧如泼青。痴云冉冉自辟易，半江滚滚金龙生。

桂花毕竟终燥薄，强出婵娟懒梳掠。正缘久不见云生，事半功倍扫萧索。

人言快意难得时，世间乐事须生悲。转头泼墨天地黑，依然雨脚如丝垂。

山翁岂识神龙志，特地霖淫阻游意。不知金鸭香篆长，拥鼻犹可看文戏。

重重叠叠添青苍，谁谓浓翠绕丛篁。

草木过湿有香意，衣笼笃褥篝笼汤。峭岩万丈苔斑驳，日固甚佳雨不恶。

晴明晦冥俱可观，刍豢有时荐藜藿。爱山之痴如爱诗，或日或雨皆足奇。

君不见若把西湖比西子，淡妆浓抹总相宜。
和刘后村梅花百咏
方蒙仲（宋代）

紫府仙人水月英，绝嫌臭秽溷真清。
玉尘月赋三千斛，一洗人间死鬼兄。
澹山岩遇雨二首
项安世（宋代）

山神从狡狯，心赏莫蹉跎。
况近茱萸节，县知风雨多。
不冲新润去，将奈积阴何。
相戒添裘褐，排云入薛萝。
赠松庵僧
王庭圭（宋代）

庵在深村翠岭坳，狂风捲尽屋头茅。断椽破壁何时理，卧看松阴月转梢。
青浮山
吴镇（元代）

孤山七十布西东，水面奇形独不同。几向崚嶒高处望，青螺浮在太湖中。
壬戌春日
周文璞（宋代）

自从忧患长精神，兀坐斋房过了春。
凿落盏乾官烛暗，樗蒲齿龀旅囊贫。
皇天老眼非尘世，白日闲愁自替身。
一段风光好如画，未须全与路行人。
戊子六月十三日曝书得史院赐笔感怀
晁补之（宋代）

君王孝悌纂修意，丞相忠良典领宜。
却恨身为周柱史，不令人领汉官仪。
当年请郡新进笑，今日曝书陈迹迷。
犹有院中宣赐笔，不妨林下醉题诗。
诒隐者二首 其一
沈辽（宋代）

汝勿轻王侯，王侯非汝曹。地势有轻重，太山与鸿毛。

鼓腹一欢笑，不知钟鼓豪。我乐彼不预，山林且陶陶。
有感六首 其六
严羽（宋代）

传闻降北将，犹未悔狂图。忍召豺狼入，甘先矢石驱。

圣朝何负汝，天意属亡胡。试看山东寇，如今更有无。
次韵南涧韩先生二首
赵蕃（宋代）

岁月侵寻两鬓稀，驾言乃复叹多岐。
陈诗故匪初来识，辱赠何堪谬取知。
太息先生作今日，顿还诸老在当时。
倦游已恨归来晚，南涧潺湲日日思。
赵清江携临安酒来饮
韩淲（宋代）

一壶犹带武林春，细拂湖边陌上尘。此去清江八百里，秋深蓬底是行人。
句
吴沆（宋代）

争屯未就云头合，结沈欲成风势高。
破虏凯歌二十四首
周麟之（宋代）

一从犬吠瞰西山，便报车轮不得还。
自诡长驱如破竹，不知先衄剑门关。
番阳喜晴赠幕僚
袁甫（宋代）

大江以乐，岁屡弗康。
民病未苏，正兹忧惶。
一雨六旬。巨浸汤汤。
我告上帝，是祈是禳。
我来宿斋，室名朝阳。
顾瞻斯名，与我心当。
天告我兆，劂应果彰。
朝阳一升，阴沴伏藏。
众不归壑，殃转为祥。
民奠攸居，岁保金穰。
耄倪载咏，喜气洋洋。
匪我颛蒙，能动上苍。
赖我诸友，冈或怠荒。
斋事孔明，纯诚是将。
上帝昭桥，随此瓣香。
我勉诸友，秉德日疆。
朝阳在我，自然发光。
阳复之始，养而勿伤。
常如对帝，中正斋庄。
乃保终吉，以活吾氓。
稍或安肆，冈念作狂。
政刑弗谨，号令弗臧。
天非可恃，祥覆为殃。
敬之敬之，斯须勿忘。
既以告友，抑以自防。
养源斋
赵蕃（宋代）

红源初滥觞，其天千万里。
婆娑数亩阴，岁月拱把尔。
士之于为学，岂得独异彼。
岿然九层台，亦自抔土累。
平生养源斋，曾诗与王记。
二公死何年，夫子盖老矣。
向来之滔滔，今乃见涯涘。
木殖岁云秋，实落材则美。
擬白乐天期李二十文略王十八质夫不至独宿仙
晃逈（宋代）

角胜劳生不足云，滥传僧语亦非真。
始知解爱禅中乐，万万人中无一人。
维摩居士示疾毗耶离城
释道济（宋代）

一个病维摩，无风自起波。
富嫌千口少，贫恨一身多。
梅溪铺
翁赐坡（宋代）

村北村南春水，山前山后人家。
夜来何处飞雨，流出碧桃数花。
送僧归日本
王恭（明代）

法师东南秀，成行独清苦。一锡行挑贝叶书，孤帆笑别扶桑树。

茫茫海水无行路，水月澄澄印禅悟。经梵朝残五老云，钵盂夜洗三山雨。

随缘忽复东归去，万里鲸波一杯渡。夜半龙吟丈室云，天边鸟没千峰曙。

尘缘未断那可攀，别后知师向何处。
昔与微之在朝日，同蓄休退之心。迨今十年，沦落老人，追寻前约，且结后期
白居易（唐代）

往子为御史，伊余忝拾遗。
皆逢盛明代，俱登清近司。
予系玉为佩，子曳绣为衣。
从容香烟下，同侍白玉墀。
朝见宠者辱，暮见安者危。
纷纷无退者，相顾令人悲。
宦情君早厌，世事我深知。
常于荣显日，已约林泉期。
况今各流落，身病齿发衰。
不作卧云计，携手欲何之。
待君女嫁后，及我官满时。
稍无骨肉累，粗有渔樵资。
岁晚青山路，白首期同归。
卜算子·泛西湖坐间寅斋同赋
高观国（宋代）

屈指数春来，弹指惊春去。檐外蛛丝网落花，也要留春住。
几日喜春晴，几夜愁春雨。十二雕窗六曲屏，题遍伤春句。
赠关渊圣学士
孔夷（宋代）

吴越声飞二十年，缁衣空复叹遗编。紫芝眉宇风尘外，太白文章锦绣前。

可是石渠方载笔，未应水国要归田。他时雪里相逢处，能记骑驴孟浩然。
本无师住甸阳山庵
薛嵎（宋代）

万松围坐石，大海浴金轮。
不识入城路，唯修成佛身。
出生来虎子，持咒拱山神。
何必工吟苦，机衡自绝尘。
和人六绝 其四
虞俦（宋代）

沧浪未濯软红尘，捧檄东来祇为亲。天女不知摩诘病，云何却现宰官身。
小壶贮江蜡二梅幽绝俱可喜作三绝 其二
周紫芝（宋代）

吴娘解滴酥成蕊，天女能融蜡作花。付与诗人说妍丑，风流二士本同家。
题洞庭湖
蔡押衙（唐代）

可怜洞庭湖，恰到三冬无髭须。
次陆务观韵寄王景文一首
王阮（宋代）

朔风摇楚水，国步益艰辛。
往事忽成梦，逆胡何日臣。
凡今天下士，皆昔座中人。
尚被中原发，烦君与正巾。
咏松
黄渊耀（明代）

矫矫亭亭骨干孤，风吹霜压不须扶。悬知素有凌云节，肯受秦朝五大夫。
次长庚孙自汶寄诗韵
刘摰（宋代）

近就陶家舍，扶疏草木周。颇移兰就水，已计竹为楼。

饮食随宜足，光阴任自流。尔曹来伴老，日问下江舟。
寄徐师川
谢逸（宋代）

司业端能乞酒钱，谁忧坐客冷无毡。相望建业只千里，不见徐侯今七年。

江水江花同臭味，海南海北各山川。试问烟波何处好，老夫欲理钓鱼船。
送李潜归绵州觐省
姚鹄（唐代）

朱楼对翠微，红旆出重扉。此地千人望，寥天一鹤归。

雪封山崦白，鸟拂栈梁飞。谁比趋庭恋，骊珠耀彩衣。
瑞鹤仙（红叶）
蒋捷（宋代）

缟霜霏霁雪。渐翠没凉痕，猩浮寒血。山窗梦凄切。短吟筇犹倚，莺边新樾。花魂未歇。似追惜、芳消艳灭。挽西风、再入柔柯，误染绀云成缬。

休说。深题锦翰，浅泛琼漪，暗春曾泄。情条万结。依然是，未愁绝。最怜他，南苑空阶堆遍，人隔仙蓬怨别。锁芙蓉、小殿秋深，碎虫诉月。
送子上弟之石井
杨万里（宋代）

我生苦终鲜，四海皆弟兄。
四海尚如许，而况吾宗盟。
君年甫弱冠，已有後异声。
作赋拟三都，著论追过秦。
平生一瓣香，何曾举似人。
子上与济翁，真若吾同生。
我穷无人共，二子慰眼明。
济翁往荆州，君作石井行。
一老便落莫，有话从谁评。
怀哉勿重陈，呼酒且细倾。
东斋杂书
陆游（宋代）

药与疾相当，何恙不能已。
良医善用药，疾去药亦止。
晨晡节饮食，劳佚时卧起。
藉臼米长生，耄期直易尔。
病足久败游山之兴山中道人多见问戏作示之
陆游（宋代）

病侵腰股作蹒跚，九折途生布武间。
东姥自无缘见佛，北公那有力移山。
买来芒屦真虚费，扶上篮舆亦渐艰。
赖有舂陵数峰在，虚窗高卧看孱颜。
惟皇诫德赋
谢偃（唐代）

臣闻理忘乱，巡忘危，逸忘劳，得忘失。此四者莫不皆然。是以夏忘以瑶台琼室为丽，而不悟鸣条南巢之祸。殷辛以象箸玉杯为华，而不知牧野白旗之败。故当其盛也。谓四海为已力。及其衰焉，乃匹夫之不制。当其信也。谓天下为一心。及其疑焉，则顾盼皆为仇敌。是知必有其德，则诚结戎夷，化行荒裔。苟失其度，则变生骨肉，衅起腹心矣。是以为人主者，不可忘初。处殿堂则思前主之所以失，朝万国则思今已之所以贵，巡府库则思今日之所以得，视功臣则思其为已之始，见名将则思其用力之初。苟弗忘旧，则人无易心，则何患乎天下之不化？故朝行之则为尧舜，暮失之则为忘纣，岂异人哉？其辞曰：

周坟籍以遐观，总宇宙而一窥。结绳往而莫纪，书契来而可知。惟皇王之迭代，信步骤之恒规。莫不虑失者常得，怀安者必危。是以战战栗栗，日慎一日。守勤守俭，去奢去逸，外无荒禽，内无荒色。唯贤是授，唯人斯恤。则四王不足五，六帝不足七（一作“三皇不足六，五帝不足十”）。若夫恃圣骄力，狠戾倔强。忠良是弃，诌佞斯奖。构崇台以造天，穿深池以绝壤，厚赋重敛，积宝藏镪，无罪加刑，有功不赏，则夏忘可二，殷辛易两，在危所恃，居勿忘想，功臣无逐，故人无放，放故者亡，膛功者丧。四海岌岌，九土漫漫。覆之甚易，存之实难。是以一人有悦，万国同欢。一人失所，兆庶俱残，喜则严寒为热，怒则盛夏成寒。一动而八方乱，一言而天下安。举君过者为忠，述主美者为佞。苟承颜以顺旨。必蔽视而掩听。动虽非而谓神，言纵失而称圣。故曲者乱直，邪者鬼正。改华服以就紫，变雅音而入郑。虽往古之轨躅，亦当今之龟镜。崔巍龙殿，赫奕凤门。包四海以称主，冠天下而独尊。既兄日而姊月，亦父乾而母坤。视则金翠溢目，听则丝竹盈耳。信赏罚之在躬，实荣辱之由已。羲皇而易匹，言尧舜之可拟。骄志自此而生，侈心因兹而起。常惧颠而惧覆，必思足而思止。勿忘潜龙之初，常怀布衣之始。在位称宝，居器曰神。鼓钟庭设，玉帛阶陈。得必有兆，失必有因。一替一立，或周或秦。既承前代，当思後人。唯德可以久，天道无常亲。
和云壑熟食日韵并 序别
陈谟（明代）

只欲闻韶去，其如度岭赊。淹留囊易涩，叙别雨频嗟。

老树迷云叶，危墙上土花。榆烟新出火，谷雨早分茶。

纪节门垂柳，悲风墓集鸦。他乡托萍水，高兴鄙桑麻。

酒出铜泉滑，鱼分丙穴嘉。金相霞错落，锦句玉横斜。

落月雷塘路，啼鹃介子家。钟情君最厚，滚滚惜年华。
春山行
贯休（唐代）

重叠太古色，濛濛花雨时。好峰行恐尽，流水语相随。

黑壤生红黍，黄猿领白儿。因思石桥月，曾与故人期。
秋夜露坐
朱诚泳（明代）

大火流天末，金井飞梧桐。草枯露华湿，莲衰池影空。

招摇向参露，鸣蛩泣西风。中夜耿不寐，孤坐明月中。

炎凉逐时改，感慨徒忡忡。
李侍郎三和屋字诗次韵为谢
喻良能（宋代）

卫武文章比淇竹，闭阁著书欣仰屋。
胸蟠载籍馀万卷，为家五百九十六。
词华尔雅骚可奴，议论渊源经可续。
笔端凛凛挟风霜，齿颊泠泠潄冰玉。
久知广大端可法，自顾么微何足录。
愿同湛辈附羊公，庶比江西派山谷。
升堂颂古五十二首 其二十
释怀深（宋代）

奔驰光景几翻春，何事临风一惨神。柳绿桃红依旧在，今年不见去年人。

幸然明似镜，向用曲如钩。
再呈徐吉云军门二首 其一
钱荣国（清代）

将军孝行化为忠，少壮从戎气象雄。偶遇钟期奏流水，遂师宗悫禦长风。

双眸虎盼威强敌，全体鳞伤著异功。此日江滨资坐镇，生民亿万仗帡幪。
一萼红 寄张衡州乞官历
王闿运（清代）

碧云深。正霜轻日嫩，梅萼破疏林。驴背行佳，翠禽眠暖，薄醉还自微吟。

料何逊、风流未老，想白发、幡胜正堪簪。紫印泥封，绣衣貂薄，俊赏须寻。

卧雪披云世外，倚邦君政美，随兴登临。腊鼓占丰，灶觚催钵，重闻盛日和音。

莫便放、年华去也，只应为、诗酒惜光阴。寒尽山中班春，愿听瑶琴。
江神子（和人韵）
辛弃疾（宋代）

剩云残日弄阴晴。晚山明。小溪横。枝上绵蛮，休作断肠声。但是青山山下路，春到处，总堪行。

当年彩笔赋芜城。忆平生。若为情。试取灵槎，归路问君平。花底夜深寒色重，须拚却，玉山倾。
赠别张西叔之丰城
释绍嵩（宋代）

有客功名累，萧萧逐转蓬。
丰城千里外，茅屋万山中。
杨柳萦桥绿，秋梨绕地红。
登临虽未并，谈笑会当同。
丰城道中
鄂容安（清代）

风定潮平雾尽开，客怀随处觉悠哉。村藏翠竹千重出，江转青悠四面来。

章贡烟波连棹影，匡庐路径隔云隈。明朝且向南昌去，高阁登临溯往回。
家二兄入罗浮余之循州承陈独漉珠江送别后却寄 其四
何绛（明代）

细雨春风习习生，罗浮山下正开耕。心能绝俗何妨隐，莫泥夷齐要弟兄。
狮子林今为吴中黄氏废园
陈昌绅（清代）

叠石摹山格，奇礓曲折通。广庭成结构，危磴接玲珑。

碨磊当轩出，狻麑据座雄。云林共高致，皴染画图工。
同赋开元宫避暑诗
牟巘（宋代）

避暑如避虎，山林每逢旃。谁知浩穰内，自有清静缘。

同来戴牟张，作计良亦贤。是时正流汗，赤日行中天。

劳坐苦役役，何异烹炰煎。居然得胜地，神观为爽然。

凉飙起珍簟，妙香汎琼篇。坐客易生感，泉隐独谈玄。

静者躁之君，方寸湛其渊。勿谓火胜月，此意谅默传。

我户隔珠庭，遥企玉真仙。仙游虽云邈，肯逐大化迁。

曲池况未平，中多蒲与莲。更有离离者，使我增愁涓。
题竹送欧阳瀚教闽县 其二
杨士奇（明代）

写得淇园脩竹枝，临行聊赠慰相思。清风直节岁寒意，别有云霄远大期。
浦狭村烟度诗
张正见（南北朝）

茅兰夹两岸，野燎烛中川。村长合夜影，水狭度浮烟。

收光暗鸟弋，分火照渔船。山人不炊桂，樵华幸共然。
天津
任端书（清代）

贾舶连樯接粉闉，绮罗镫火照芳春。几年碣石沦沧海，千里黄河下析津。

三月垂杨调马路，一堤明月打鱼人。长安北望云霞近，偏接河东郡县新。
送刘伯良宰信宜
欧大任（明代）

明卿春出牧，慷慨又刘生。邸吏惊怀印，都人羡请缨。

云随铜柱尽，山过窦州平。我欲移家去，鸣弦听诵声。
秋日漫兴二首
洪迈（宋代）

江湖久客日思家，坐觉微霜上鬓华。
节序又催秋后雁，风光争发雨前花。
倦游已梦庄生蝶，不饮何忧广客蛇。
怪底朝来衣袖薄，一川白露下蒹葭。
游使君诸子歌
唐庚（宋代）

大游落落如长松，说易妙合韦编翁。胸中蕴藉入眉宇，笔下言语驱头风。

少游濯濯如春柳，十八书生过秦手。已将文举呼大儿，更举长源为小友。

是家诸郎都几人，传闻一一连城珍。未识龙川五裤守，端似当年万石君。
赠新会梁卓如孝廉七首 其四
夏曾佑（清代）

璱人申受出方耕，孤绪微茫接董生。一片苍苍蓝省月，当年曾照两畸英。
三月十一日风雹
吴芾（宋代）

向晚欣逢霁色开，方思花下共衔杯。
一时雨雹排檐急，万里风衔卷地来。
扫荡千花真可恨，摧残二麦亦堪哀。
赏心乐事俱休矣，惆怅青春去不回。
禅人并化主写真求赞
释正觉（宋代）

心心绝缘，了了亡年。
吞佛空三世，披经等大千。
妙观智出碍，韶昼春无边。
齐物竹床蝴蝶梦，双飞栩栩华风颠。
琼花图
陈孚（元代）

荒棘萋萋后土宫，芳根已逐彩云空。
男儿别有扬州泪，不为琼花滴晓风。
游天衣
王十朋（宋代）

拂晓篮舆出蠡城，稽山照眼鉴湖明。千岩深处十峰好，万壑流中双涧清。

香霭嘘成普贤像，风松吹作法华声。灵乌不肯来城郭，长伴高僧避宠荣。
石钟寺 其二
黄彦平（宋代）

朔风驱水作狂澜，眼里庐山脚到难。少待须臾莫仓卒，卸帆聊憩石钟山。
对剑
李英（清代）

剑气光芒射斗牛，少年曾佩上幽州。人龙去住八千里，猿鹤睽违二十秋。

拙计只今凭马磨，垂纶依旧著羊裘。西窗昨夜耽高枕，梦斩楼兰羯虏头。
挽丁知县
王柏（宋代）

蚤识北平贵，从游五十年。
迟迟登虎榜，急急到凫仙。
振起非无地，荣枯自有天。
老成雕落尽，一壑锁苍烟。
忆昔
林大春（明代）

忆昔倾盖交，意气秋霜间。感子故意长，岂独平生欢。

痛饮谁能醉，清量江海宽。奇怀古鲜俦，高情良所叹。

一朝杳言笑，重云分羽翰。狂歌东去越，长镵西入关。

中原思齐驱，远隔河与山。风尘满天地，慎矣颐清颜。
奉和御製大酺
夏竦（宋代）

瘗玉祠真畤，还衡格閟宫。
策动因已盛，合醵庆弥隆。
法坐临双因。清音奏六同。
羽毛秋色丽，簪绂晓光融。
宠宴均尧酒，宸章因汉风。
群生遂凫藻，何以报层穹。
赠安大师
王安石（宋代）

独龙冈北第三峰，逋客归来老更慵。
败屋数椽青缭绕，冷云深处不闻锺。
送成都倅黎德升赴召崔侍郎荐士召者五人三首 其三
程公许（宋代）

已往嗟奚及，方来当若何。幸无疏药石，庶可起沈疴。

雠伪半卢扁，涤肠须华佗。康时付公等，随分且弦歌。
陪约之宿东禅
李处权（宋代）

倦游得兹行，颇惬丘壑性。
俗虑与秋澄，禅心随夜静。
灯前见修竹，月下闻清磬。
未作故山归，空吟长卿咏。
题旅舍壁
陆游（宋代）

地旷风号木，天高日脱云。
村名步头换，县界驿前分。
蒿艾春侵路，鸡豚暮识群。
敲门就炊爨，一饭敢忘君？
贺皇太子九月四日生辰十首
杨万里（宋代）

明河查上有仙翁，犯月撞星到碧穹。
金阙东边银牓处，大书天地长男宫。
满宫花
魏承班（五代）

雪霏霏，风凛凛，玉郎何处狂饮？醉时想得纵风流，

罗帐香帏鸳寝¤

春朝秋夜思君甚，愁见绣屏孤枕。少年何事负初心，

泪滴缕金双衽。

寒夜长，更漏永，愁见透帘月影。王孙何处不归来，

应在倡楼酩酊¤

金鸭无香罗帐冷，羞更双鸾交颈。梦中几度见儿夫，

不忍骂伊薄幸。
寄温飞卿笺纸
段成式（唐代）

三十六鳞充使时，数番犹得裹相思。

待将袍袄重抄了，尽写襄阳播掿词。
腊月二十一日立春拟春帖子 其三
弘历（清代）

圆盖推迁信有灵，璇杓德晷已移星。今年诗卷增颜色，两度红笺咏始青。
夫人合春帖子四首
苏颂（宋代）

君王崇俭化邦家，禁掖承恩绝泰奢。
只拟讨寻钩盾籍，何曾琱刻上林花。
移居夔州郭
杜甫（唐代）

伏枕云安县，迁居白帝城。春知催柳别，江与放船清。

农事闻人说，山光见鸟情。禹功饶断石，且就土微平。
颂古五十三首
释文礼（宋代）

不汝还者复是谁，残红流在钓鱼矶。
日斜风定无人扫，燕子衔将水际飞。
蝶恋花
王安中（宋代）

花发自迎春。

雪霁花梢春欲到。饯腊迎春，一夜花开早。青帝回舆云缥缈。鲜鲜金雀来飞绕。

绣阁纱窗人窈窕。翠缕红丝，斗剪幡儿小。戴在花枝争笑道。愿人常共春难老。
招山乃诗人刘叔拟故居朱清之得其地清之赴南宫中道而返就招山卜筑不久亦去世 其一
戴复古（宋代）

半路袖回攀桂手，一生才遂买山心。要知此老风流处，来向刘郎吟处吟。
夏日登车盖亭十绝 其二
蔡确（宋代）

一川佳景疏帘外，四面凉风曲槛头。绿野平流来远棹，青天白雨起灵湫。
雨馀早起五首 其二
方回（元代）

枝枝红药蕊头偏，应是难禁宿雨湔。好物不扶扶恶物，已耘死草更昂然。
途中盛暑
丁谓（宋代）

山木无阴驿路长，海风吹热透蕉裳。
渴思西汉金茎露，困忆南朝石步廊。
江上竹竿输散诞，林间冠褐负清凉。
不程欲选披襟处，满眼赭桐兼佛桑。
竹溪直院盛称起予草堂诗之善暇日览之多有可
刘克庄（宋代）

种蠡功名士，吾评蠡最优。
五湖足春水，一叶寄扁舟。
变姓乘单足，翻身退急流。
千金徒铸象，万里孰驯鸥。
震泽鲈堪脍，苏台鹿已游。
君王既称霸，求尽沼吴谋。
过李白庙
王锡（清代）

谁道谪仙狂，豪情托举觞。
目无高力士，心识郭汾阳。
咏丹桂赠周纯甫冯德厚
袁甫（宋代）

孤却团圆月，今朝桂子丹。
莫教疏雨打，留向晚秋看。
色借幽岩秀，香通古壑寒。
痴儿被花笑，世味只辛酸。
马山杂咏三十韵 其四
成鹫（清代）

升沉何用更图惟，道在能贫数合奇。冻澈冰河宁有底，花开枯合不相知。

门因避地重重闭，屋仅容身度度移。本是钓鱼船上客，往来不惮八风吹。
西兴
李泳（宋代）

山拥千家邑，江涵万顷天。
洪涛舂落日，老树秣荒烟。
失路或搔首，夷途争着鞭。
劳生几寒暑，半鬓已苍然。
示学人三十首 其十三
释函可（明代）

入世毋强同，强同多厚颜。入世无强异，强异难独全。

平生默自抱，不即不离间。
八月上峡（一作八月峡口作）
李频（唐代）

万里巴江水，秋来满峡流。乱山无陆路，行客在孤舟。

汹汹滩声急，冥冥树色愁。免为三不吊，已白一生头。
和韵 其二
韩淲（宋代）

酒亦关何事，片片流仙霞。用之涤肺肝，相与成诗家。

一酌且濡唇，再酌深到花。持杯两相笑，吟哦入幽遐。

笔落岂知醉，何者是生涯。
奉送晁伯南归金溪
张元干（宋代）

君家诸父多人杰，半是平生亲旧间。莫话故园空矫首，相从逆旅足开颜。

文元勋业金瓯字，昭德风流玉笋班。此去腾骧吐虹气，何由来伴老夫闲。
衡山道中怀清江旧游寄长沙诸公
赵蕃（宋代）

昔我官白下，屡到清江上。
清江众君子，我友或我丈。
至今过其邦，眷恋若乡党。
几思结庐居，风流共来往。
奈何怀玉山，挽我不我放。
去年五溪归，泊家长沙国。
长沙今洙泗，不但谈贾屈。
梁吴兄弟游，两周新旧识。
咸能不我鄙，更复成我益。
其余或一见，往往情如昔。
自疑长沙人，宛类清江时。
官期纵卒卒，行计犹迟迟。
出门即风雪，怅此将安之。
然薪旋烧酒，借笔追索诗。
诗成何所属，兴落古湘西。
饮散夜归赠诸客
白居易（唐代）

鞍马夜纷纷，香街起暗尘。回鞭招饮妓，分火送归人。

风月应堪惜，杯觞莫厌频。明朝三月尽，忍不送残春。
别茶娇
刘攽（宋代）

画堂银烛彻宵明，白玉佳人唱渭城。唱尽一杯须起舞，关河风月不胜情。
失题
徐璧（唐代）

双燕今朝至，何时发海滨。窥檐向人语，如道故乡春。
颂古一百则
释正觉（宋代）

蒲团禅版对龙牙，何事当机不作家。
未意成褫明目下，恐将流落在天涯。
虚空那挂剑，星汉却浮槎。
不萌草解藏香象，无底篮能著活蛇。
今日江湖何障碍，通方津渡有船车。
雪中登感应观阁次王太仆韵
黎民表（明代）

高步仙台喜对君，烟花迢递入枫宸。城云近带晴霏湿，苑树遥连霁色新。

游客正伤千里目，归鸿先报五陵春。江湖回首钧天梦，犹有当时献赋人。
九日焦山登高同公渚作寄君适庐山
陈曾寿（清代）

穿上烟萝拾堕樵，连江寒籁起萧萧。已先霜木惊摇落，暂狎风鹰共泬寥。

寄远恨无书付雁，浇愁难倚酒盈瓢。断崖何与人间世，溅蚀潮痕永不销。
卜算子 惜花，和黄月辉韵
归淑芬（明代）

睡起捲疏帘，春帚还停扫。细细苍苔片片红，燕觅香泥绕。

新绿满枝头，蜂蝶无端闹。有意随流却送春，风雨摧残早。
石州慢 咏青娥眉淡竹草
李昌祺（明代）

异草从来花别，另一般样颜色。丛间开遍，既非红紫，又非黄白。

闲园旷野，多少黛嫩螺娇，冰盘带露侵晨摘。磁钵放轻研，翠脂凝光泽。

奇特。最风流处，宝镜台前，绣香奁侧。想未欣匀面，慵将填额，懒施粉饰。

且付描扇描图，底须去问倭夷国。谁制与佳名，也端然消得。
容膝
华岳（宋代）

具体功非远，全躯恨已消。
安禅须足膝，觅句敢成摇。
悔不身齐足，时当事半腰。
行人只蒲伏，何处得逍遥。
次韵谢吕居仁居仁时寓贺州
陈与义（宋代）

别君不觉岁时荒，岂意相从魑魅乡。
箧里诗书总零落，天涯形貌各昂藏。
江南今岁无胡虏，岭表穷冬有雪霜。
傥可卜邻吾欲住，草茅为盖竹为梁。
新竹
朱熹（宋代）

春雷殷岩际，幽草齐发生。我种南窗竹，戢戢已抽萌。

坐获幽林赏，端居无俗情。
多景楼
叶茵（宋代）

北望中原惨莫烟，楼头风物故依然。
后人拍得阑干碎，往日轻依眼界偏。
水撼金焦声亦怒，云连楚泗势犹全。
壮怀且付生前酒，千古英雄冢道边。